प्रागैतिहासिक युग के बाद मैं प्रविष्ट होती हूँ वहां, जहां से लिखित इतिहास उपलब्ध है | और वह प्रारंभ होता है भगवान् श्रीकृष्ण की उपस्थिति से | कश्मीर के तत्कालीन राजा गोनंद ने महाभारत के युद्ध में भाग लिया तो वहां बलराम के हाथों उसका बध हुआ, क्योंकि रिश्तेदारी के कारण गोनंद कौरवों की ओर से लड़े | उस समय गोनंद की पत्नी यशोवती गर्भवती थी | श्री कृष्ण ने गोनंद के गर्भस्थ शिशु का ही राज्याभिषेक करने हेतु कश्मीर जाने का निर्णय लिया तो मित्रगणों ने कहा कि आप क्यों जा रहे हैं ? उन्होंने तो कौरवों का पक्ष लिया था | अतः किसी और को भेजना ही उचित होगा | किन्तु भगवान् कृष्ण बोले – या उमा शैव कश्मीरा | अर्थात कश्मीर की धरती स्वयं पार्वती है, अतः वहां के राजा का अभिषेक मैं स्वयं करूंगा | कल्हण ने राजतरंगिणी का सूत्र यहाँ से लिया है और अपने जीवन काल के अंत तक उस समूचे इतिहास का प्रामाणिक रूप से अंकन किया है | राज तरंगिणी कश्मीर का राजनैतिक इतिहास मात्र ही नहीं, अपितु समूचे भारत का राजनीतिक, धार्मिक वृतांत है | कल्हण का हर श्लोक, हर पद कश्मीर के भारत के साथ गहरे और अकाट्य संबंध को ही बताता है | अंततः यहीं से हमें पता चलता है कि जिस शक्तिशाली सूत्र से आर्यावर्त एक होकर आपस में बंधा गुंथा था, वह धर्म, दर्शन एवं संस्कृति ही है |